Pa sit lank ná dogters se verkragtingArgieffoto ŉ 45-jarige man is in die Botshabelo-streekhof in die Vrystaat gevonnis op aanklag dat hy sy twee dogters verkrag het. Sers. Martin Xuma, woordvoerder van die polisie, het Saterdag gesê die man is vandeesweek twee lewenslange vonnisse opgelê. “Die gesin, ŉ pa met twee dogters en ŉ seun, was op 26 November 2017 op pad om te gaan slaap toe die pa sy 14-jarige dogter na sy slaapkamer geroep het en haar gevra het om hom te masseer,” het Xuma gesê. “Hy het haar klere uitgetrek en haar verkrag.” Die dogter het dit by ŉ lidmaat van hul kerk aangemeld en hulle het die polisie in kennis gestel. “ŉ Saak van verkragting is aanhangig gemaak. Die man is kort daarna in hegtenis geneem.” Tydens die ondersoek het dit aan die lig gekom dat die man ook sy 16-jarige dogter verkrag het. Die kinders is in die sorg geplaas van ŉ lidmaat van die kerk, omdat hul ma oorlede is.